ใบสั่งยาสำหรับ 60 วัน – คำถามที่พบบ่อย

# โครงการสิทธิประโยชน์ทางเวชภัณฑ์คืออะไร?

โครงการสิทธิประโยชน์ทางเวชภัณฑ์ (Pharmaceutical Benefits Scheme - PBS) ได้รับงบประมาณจากรัฐบาลออสเตรเลียเพื่ออุดหนุนค่าใช้จ่ายสำหรับยาที่ต้องใช้ใบสั่งยากว่า 900 รายการ

เมื่อคุณซื้อยาที่อยู่ภายใต้โครงการ PBS รัฐบาลเป็นผู้ร่วมออกค่าใช้จ่ายนั้นกับคุณ ยอดที่คุณชำระให้แก่เภสัชกรสำหรับใบสั่งยาแต่ละใบเรียกว่า ยอดชำระสมทบ (co-payment) ตั้งแต่ปี 2024 ยอดสูงสุดที่คุณต้องชำระสำหรับยาภายใต้โครงการ PBS ส่วนใหญ่คือ 31.60 ดอลลาร์ หากคุณมีบัตรสิทธิ์ลดหย่อน (concession card) ยอดที่คุณต้องชำระสูงสุดคือ 7.70 ดอลลาร์[[1]](#footnote-1)

# ใบสั่งยาสำหรับ 60 วันคืออะไร?

ตั้งแต่วันที่ 1 กันยายน ค.ศ. 2023 เป็นต้นมา ประชาชนจำนวนมากที่มีโรคประจำตัวต่อเนื่องสามารถซื้อยาบางรายการภายใต้โครงการ PBS ในปริมาณสำหรับใช้ 60 วัน โดยใช้ใบสั่งยาใบเดียวได้[[2]](#footnote-2) การทำเช่นนี้จะลดค่ายาที่ผู้ซื้อต้องชำระ นอกจากนี้ ผู้ที่ได้รับใบสั่งยาแบบสำหรับ 60 วันเท่านั้น ก็จะไปพบแพทย์และไปร้านขายยาบ่อยครั้งน้อยลงกว่าเดิม

# การเปลี่ยนแปลงนี้เกิดขึ้นตั้งแต่เมื่อใด?

ที่ผ่านมา มีการทยอยเริ่มใช้ใบสั่งยาสำหรับ 60 วัน โดยดำเนินการแบ่งออกเป็น 3 ระยะในช่วงเวลา 12 เดือน ระยะที่หนึ่งเริ่มดำเนินการเมื่อวันที่ 1 กันยายน ค.ศ. 2023 ระยะที่สองเริ่มเมื่อวันที่ 1 มีนาคม ค.ศ. 2024 และขณะนี้ มีการดำเนินการระยะที่สามตั้งแต่วันที่ 1 กันยายน ค.ศ. 2024 เป็นต้นมา

# ฉันจะรับใบสั่งยาสำหรับ 60 วันได้อย่างไร?

หากยาของคุณอยู่ในรายการยาที่ใช้ใบสั่งยาสำหรับ 60 วัน คุณสามารถสอบถามแพทย์หรือผู้เชี่ยวชาญด้านสุขภาพที่คุณใช้บริการว่าทางเลือกนี้เหมาะสมสำหรับคุณหรือไม่ แพทย์หรือผู้เชี่ยวชาญด้านสุขภาพจะใช้วิจารณญาณทางวิชาชีพตัดสินใจว่า โรคประจำตัวต่อเนื่องของคุณนั้นมีอาการคงที่และเหมาะสมหรือไม่ที่จะใช้ใบสั่งยาแบบใหม่ซึ่งมีระยะเวลายาวนานขึ้นเป็น 60 วัน
ทั้งนี้ คุณยังคงสามารถใช้ใบสั่งยาสำหรับ 30 วันที่มีอยู่ได้ตามปกติ

# ฉันจำเป็นต้องมีบัตรสิทธิ์ลดหย่อนหรือไม่เพื่อที่ตนเองจะมีสิทธิ์ได้รับใบสั่งยาสำหรับ 60 วัน?

ไม่ คุณไม่จำเป็นต้องใช้บัตรสิทธิ์ลดหย่อน (concession card) ในการขอใบสั่งยาสำหรับ 60 วัน

# ใบสั่งยาสำหรับ 60 วันมีประโยชน์อะไรบ้าง?

* หากยาของคุณอยู่ในรายการยาดังกล่าวและแพทย์หรือผู้เชี่ยวชาญด้านสุขภาพของคุณพิจารณาว่า
คุณมีสิทธิ์ คุณก็จะสามารถรับยาได้ในปริมาณมากขึ้นสองเท่าโดยใช้ใบสั่งยาใบเดียว
* ผู้ป่วยที่ชำระยอดชำระสมทบทั่วไปในอัตรา 31.60 ดอลลาร์อาจประหยัดเงินได้มากสูงสุดถึง 189.60 ดอลลาร์ต่อปีต่อยาหนึ่งรายการ หากผู้ป่วยชำระค่ายาจนถึงเกณฑ์ PBS Safety Net ผู้ป่วยก็จะประหยัดเงินได้มากยิ่งขึ้น
* ผู้ที่ใช้ยาภายใต้โครงการ PBS ที่มีราคาต่ำกว่า 31.60 ดอลลาร์ ก็จะประหยัดเงินได้เช่นกัน ยอดที่คุณชำระสำหรับใบสั่งยาอาจแตกต่างกัน ขึ้นอยู่กับว่าคุณนำใบสั่งยาไปซื้อยาจากที่ใด และขึ้นอยู่กับว่าคุณเลือกยายี่ห้อหรือยาสามัญ
* ผู้ถือบัตรสิทธิ์ลดหย่อนที่ชำระค่ายาไม่ถึงเกณฑ์ PBS Safety Net อาจประหยัดเงินได้ถึง 46.20 ดอลลาร์ต่อปีต่อยาหนึ่งรายการ
* ในการใช้ใบสั่งยาสำหรับ 60 วันนั้นผู้ป่วยอาจประหยัดเงินค่ายาได้จำนวนมาก จนกระทั่งว่าไม่จำเป็นต้องใช้เกณฑ์ Safety Net ส่วนผู้ป่วยรายอื่น ๆ ที่ถึงเกณฑ์ Safety Net ในภายหลังของปีนั้น ๆ จะชำระค่ายาของตนโดยครอบคลุมระยะเวลาได้ยาวนานขึ้น หากผู้ป่วยถึงเกณฑ์ดังกล่าวในภายหลังของปีนั้น ๆ หมายความว่า ผู้ป่วยได้ประหยัดเงินค่ายาที่ผ่านมาตลอดปีนั้น
* นอกเหนือจากจะประหยัดเงินแล้ว การเปลี่ยนแปลงดังกล่าวอาจช่วยประหยัดเวลาและค่าใช้จ่ายใน
การเดินทางสำหรับผู้ที่อาศัยในพื้นที่ชนบทห่างไกล ซึ่งอยู่ไกลจากร้านขายยาด้วย
* ยาบางรายการที่สามารถใช้ใบสั่งยาสำหรับ 60 วันได้นั้นได้รับการระบุภายใต้โครงการ PBS ว่าเป็นยาที่จ่ายโดยใช้ใบสั่งยาใบเดิมซ้ำได้ห้าครั้ง ซึ่งหมายความว่า การใช้ใบสั่งยาลักษณะนี้อาจจ่ายยาให้พอใช้ได้ถึง 12 เดือน
* ทางการคาดหวังว่า การที่ผู้ป่วยมียาพร้อมใช้ในปริมาณมากขึ้นจะช่วยให้ผู้ป่วยรับประทานยาตามที่
แพทย์สั่ง เนื่องจากเป็นการลดโอกาสที่ยาจะหมดที่บ้านหรือในระหว่างการเดินทาง

# ยาใดบ้างเหมาะสมสำหรับใบสั่งยาสำหรับ 60 วัน?

รายชื่อยาที่เหมาะสมสำหรับใบสั่งยาสำหรับ 60 วันนั้นเป็นยาที่แนะนำโดยคณะกรรมการที่ปรึกษา
สิทธิประโยชน์ทางเวชภัณฑ์ (Pharmaceutical Benefits Advisory Committee) ซึ่งเป็นคณะกรรมการที่ให้คำแนะนำแก่รัฐบาลออสเตรเลียเกี่ยวกับการกำหนดชื่อรายการยาภายใต้โครงการ PBS

ยาเหล่านี้ครอบคลุมยารักษาโรคเรื้อรังหลายโรค เช่น โรคหอบหืด โรควิตกกังวล โรคหัวใจ โรคปอดอุดกั้นเรื้อรัง อาการท้องผูก โรคไตวายเรื้อรัง โรคโครห์น โรคซึมเศร้า โรคเบาหวาน โรคลมชัก ยาหยอดตาสำหรับโรคต้อหินและภาวะตาแห้ง โรคเกาต์ ภาวะหัวใจล้มเหลว ภาวะคลอเลสเตอรอลสูง การบำบัดด้วยการทดแทนและการปรับฮอร์โมน โรคความดันโลหิตสูง โรคกระดูกพรุน โรคพาร์กินสัน และโรคลำไส้อักเสบเรื้อรัง

คุณสามารถดาวน์โหลดเอกสารซึ่งระบุรายการยาดังกล่าวได้โดยคลิกที่นี่ (https://www.pbs.gov.au/industry/listing/elements/pbac-meetings/pbac-outcomes/2022-12/Increased-Dispensing-Quantities-List-of-Medicines.pdf)

# เพราะเหตุใดยาบางรายการจึงไม่รวมอยู่ด้วย?

ยาบางรายการได้รับการพิจารณาว่าไม่เหมาะสมที่จะใช้ใบสั่งยาสำหรับ 60 วัน หากว่า

* ยารายการนั้น ๆ ในปริมาณมากอาจเสี่ยงต่อความปลอดภัยของผู้ป่วยและคนในชุมชน หรือหากยานั้น ๆ เป็นยาใหม่และอาการข้างเคียงที่พบได้ไม่บ่อยของยานั้นอาจยังไม่เป็นที่ทราบแน่ชัด
* ผู้ป่วยที่ใช้ยาบางประเภทจำเป็นต้องได้รับการเฝ้าติดตามเป็นประจำ เช่น การตรวจเลือด หรืออาจมีความจำเป็นต้องปรับปริมาณยานั้น ๆ บ่อยครั้ง หรือในกรณีที่ไม่สามารถคาดการณ์อาการของผู้ป่วยได้
* มีการสั่งยานั้น ๆ เพื่อให้การรักษาอาการของโรคเรื้อรังในระยะสั้น

แพทย์หรือผู้เชี่ยวชาญด้านสุขภาพของคุณจะตัดสินใจตามวิจารณญาณทางวิชาชีพว่า ใบสั่งยาสำหรับ 60 วันหรือใบสั่งยาสำหรับ 30 วัน จะเหมาะสมสำหรับคุณมากที่สุด

# การเปลี่ยนแปลงนี้จะส่งผลกระทบต่อปริมาณยาวางจำหน่ายหรือไม่?

การปรับไปใช้ใบสั่งยาสำหรับ 60 วันคาดว่าจะไม่ส่งผลให้เกิดภาวะขาดแคลนยา ผู้บริโภคจะยังคงซื้อยาในปริมาณเดิมในแต่ละปี แม้ว่าผู้ที่มีสิทธิ์จะสามารถรับการจ่ายยาเพิ่มมากขึ้นสองเท่าโดยใช้ใบสั่งยาใบเดียวได้ก็ตาม แต่การทำเช่นนี้จะทำให้บุคคลนั้นมียาใช้เป็นระยะเวลายาวนานขึ้น ซึ่งหมายความว่า ความต้องการยาโดยรวมจะยังคงอยู่ในระดับเดิม

ยาส่วนใหญ่ที่ทางคณะกรรมการที่ปรึกษาสิทธิประโยชน์ทางเวชภัณฑ์แนะนำว่าให้ใช้ใบสั่งยาสำหรับ 60 วันได้นั้นไม่ใช่ยาที่ขาดแคลนในออสเตรเลีย ส่วนในกรณีที่เกิดการขาดแคลนยานั้น ตามปกติแล้วก็จะยังคงมียายี่ห้ออื่น ๆ และ/หรือยาที่มีฤทธิ์เช่นเดียวกันวางขายอยู่ ที่ผ่านมา เราเฝ้าติดตามรายชื่อยาที่ได้รับการแนะนำว่าควรจะบรรจุอยู่ในการดำเนินการแต่ละระยะเพื่อลดความเสี่ยงของการขาดแคลนยา

บริษัทเวชภัณฑ์ต้องแจ้งหน่วยงานกำกับดูแลผลิตภัณฑ์สุขภาพเพื่อการบำบัดรักษา (Therapeutic Goods Administration - TGA) หากคาดการณ์ว่ายารายการใด ๆ จะขาดแคลน ซึ่งหมายถึง ยารายการใด ๆ ก็ตามที่มีแนวโน้มว่าจะมีปริมาณไม่เพียงพอต่อความต้องการตามปกติหรือตามระดับที่คาดการณ์ไว้ในระยะ 6 เดือนข้างหน้านี้

การเปลี่ยนแปลงภายใต้การรับประกันความมั่นคงของอุปทานยา (Medicines Supply Security Guarantee) กำหนดว่า ปัจจุบันนี้ผู้ผลิตยาจะต้องมียาคงคลังภายในประเทศสำหรับยาภายใต้โครงการ PBS บางยี่ห้อในปริมาณมากขึ้น ซึ่งจะช่วยรับรองว่าจะสามารถตอบสนองความต้องการยายี่ห้อเหล่านั้นในปริมาณมากขึ้นชั่วคราวได้

ผู้ค้าส่งจะต้องส่งยาให้แก่ร้านขายยาภายในเวลา 24 ชั่วโมง (ยกเว้นสุดสัปดาห์หรือวันหยุดราชการ) หากร้านขายยาแห่งนั้น ๆ มียาคงคลังในระดับต่ำ ข้อกำหนดนี้ใช้กับยาเกือบทุกรายการ

# ผู้ป่วยและผู้เชี่ยวชาญด้านสุขภาพมีความคิดเห็นอย่างไรเกี่ยวกับการเปลี่ยนแปลงนี้?

การเริ่มใช้ใบสั่งยาสำหรับ 60 วันกับยาหลายรายการที่อยู่ภายใต้โครงการ PBS ได้รับการตอบรับในเชิงบวกจากผู้ป่วยและแพทย์กลุ่มต่าง ๆ เช่น กลุ่มอภิปรายสุขภาพผู้บริโภคแห่งออสเตรเลีย (Consumers Health Forum of Australia), มูลนิธิหัวใจ (Heart Foundation), มูลนิธิปอด (Lung Foundation), เครือข่ายมะเร็งเต้านม (Breast Cancer Network), สมาคมแพทย์ชนบท (Rural Doctors Association), สมาคมทางการแพทย์ออสเตรเลีย (Australian Medical Association), วิทยาลัยแพทย์เวชปฏิบัติทั่วไปออสเตรเลีย (Royal Australian College of General Practitioners) และอื่น ๆ อีกมากมาย

# ร้านขายยาใกล้บ้านฉันจะเสียรายได้หรือไม่ และรัฐบาลจะดำเนินการอย่างไรกับเงินที่ประหยัดได้จากการเปลี่ยนแปลงนี้?

ในปัจจุบันร้านขายยาในออสเตรเลียดำเนินกิจการโดยให้บริการหลากหลายประการนอกเหนือจากการ
จัดยาตามใบสั่งยาอยู่แล้ว อีกทั้งยังมีแหล่งรายได้อื่น ๆ อีกมาก เช่น การให้บริการฉีดวัคซีน

เงินทุกดอลลาร์ที่รัฐบาลประหยัดได้นั้นจะนำกลับไปลงทุนโดยตรงในร้านขายยาชุมชน การให้งบประมาณนี้จะช่วยรักษาความแข็งแกร่งอย่างต่อเนื่องของภาคส่วนดังกล่าว และส่งเสริมให้เภสัชกรที่เราไว้วางใจมีบทบาทมากยิ่งขึ้นในการดูแลสุขภาพของชาวออสเตรเลีย

# PBS Safety Net คืออะไร?

PBS Safety Net ช่วยให้คุณชำระค่ายาน้อยลงหลังจากที่คุณได้ชำระค่ายาถึงยอดที่กำหนด
ในแต่ละปีปฏิทินแล้ว ยอดที่ถึงเกณฑ์นี้เรียกว่า เกณฑ์ PBS Safety Net เกณฑ์ดังกล่าวจะอยู่ในระดับต่ำกว่าสำหรับผู้ถือบัตรสิทธิ์ลดหย่อน (concession card) ทั้งเกณฑ์สำหรับผู้ป่วยทั่วไปและเกณฑ์สำหรับผู้ถือบัตรสิทธิ์ลดหย่อนจะเพิ่มขึ้นในแต่ละปีตามดัชนีราคาผู้บริโภค

คุณและ/หรือคนในครอบครัวต้องถึงเกณฑ์ดังกล่าวเพียงแค่ครั้งเดียวในแต่ละปีปฏิทิน หากคุณมีสิทธิ์ตามเกณฑ์ Safety Net ดังกล่าว คุณก็จะชำระค่ายาภายใต้โครงการ PBS น้อยลง ส่วนผู้ถือบัตรสิทธิ์ลดหย่อนจะได้รับยาภายใต้โครงการ PBS ฟรีตลอดช่วงเวลาที่เหลือของปีนั้น ๆ (บวกค่าธรรมเนียมที่เกี่ยวข้อง) หากต้องการข้อมูลเพิ่มเติม โปรดอ่านข้อมูลโครงการสิทธิประโยชน์ทางเวชภัณฑ์ (Pharmaceutical Benefits Scheme - PBS) | โครงการ Safety Net (The Safety Net Scheme) (https://www.pbs.gov.au/info/healthpro/explanatory-notes/section1/Section\_1\_5\_Explanatory\_Notes)

# ฉันควรทำอย่างไรเมื่อฉันถึงเกณฑ์ PBS Safety Net แล้ว?

เมื่อคุณถึงเกณฑ์ดังกล่าวแล้ว คุณสามารถสมัครขอบัตร PBS Safety Net เพื่อซื้อยาในราคาถูกลงได้ หากคุณต้องการสมัครขอบัตร โปรดปรึกษาเภสัชกรที่คุณใช้บริการ หรือไปที่เว็บไซต์ servicesaustralia.gov.au/pbssafetynet (https://www.servicesaustralia.gov.au/pbssafetynet) เพื่ออ่านข้อมูลเพิ่มเติม

หากต้องการข้อมูลเพิ่มเติม โปรดไปที่เว็บไซต์ health.gov.au/cheapermedicines

1. เว้นแต่ว่าจะมีค่าธรรมเนียมพิเศษสำหรับยายี่ห้อนั้น ค่าธรรมเนียมพิเศษสำหรับยายี่ห้อนั้น ๆ เป็นยอดเพิ่มเติมที่ชำระให้แก่ผู้ผลิตยาเฉพาะรายภายใต้โครงการ PBS ทั้งนี้ ทางการอนุญาตให้คิดค่าธรรมเนียมพิเศษได้เฉพาะในกรณีที่มียี่ห้อที่ขึ้นทะเบียนกับ TGA และไม่มีค่าธรรมเนียมพิเศษอยู่ในโครงการ PBS เป็นตัวเลือกให้เภสัชกรนำมาใช้ทดแทน ผู้ป่วยควรปรึกษาเภสัชกรเกี่ยวกับการจ่ายยาว่ามียาตัวใดบ้างที่ไม่มีค่าธรรมเนียม [↑](#footnote-ref-1)
2. หากคุณเป็นผู้ถือบัตรเมดิแคร์และไม่มีบัตรสิทธิ์ลดหย่อน คุณจะประหยัดได้น้อยกว่า หากค่ายาดังกล่าวน้อยกว่ายอดชำระสมทบโครงการ PBS จำนวน 31.60 ดอลลาร์ ร้านขายยาสามารถเสนอให้ส่วนลดสำหรับยาที่มีราคาต่ำกว่ายอดชำระสมทบโครงการ PBS จำนวน 31.60 ดอลลาร์ได้ ทั้งนี้ ขึ้นอยู่กับวิจารณญาณของร้านขายยาแต่ละแห่งว่าจะให้ส่วนลดมากน้อยเพียงใด และส่วนลดอาจเปลี่ยนแปลงได้เมื่อเวลาผ่านไป ส่วนลดสามารถใช้ได้กับยาที่ใช้ใบสั่งยาสำหรับ 30 วันและยาที่ใช้ใบสั่งยาสำหรับ 60 วัน และราคาอาจแตกต่างกันไประหว่างร้านขายยาแต่ละแห่ง ผู้ป่วยที่มีบัตรเมดิแคร์แต่ไม่มีบัตรสิทธิ์ลดหย่อนจะชำระค่ายาไม่เกินอัตราผู้ป่วยทั่วไป (General Patient Charge) สูงสุด ตามที่ปรากฏในตารางของโครงการ PBS (www.pbs.gov.au) [↑](#footnote-ref-2)